text: অবশেষে সব ধরণের নিষেধাজ্ঞা থেকে মুক্তি পাচ্ছেন বাংলাদেশ জাতীয় ক্রিকেট দলের সাবেক অধিনায়ক মোহাম্মদ আশরাফুল। ফিক্সিংয়ের অপরাধে পাঁচ বছরের যে নিষেধাজ্ঞা দেওয়া হয়েছিল, তা শেষ হচ্ছে আগামী ১৩ আগস্ট। ২০১৬ সাল থেকে ঘরোয়া ক্রিকেটে ফিরলেও আশরাফুলের জন্য বন্ধ ছিল জাতীয় দল ও বিপিএলের মতো ফ্র্যাঞ্চাইজিভিত্তিক টুর্নামেন্ট। আগামী সোমবার থেকে সেসব নিষেধাজ্ঞাও উঠে যাচ্ছে। এতকিছুর পর এখনো আগের মত লড়াই করে যেতে চায় বাংলাদেশের সাবেক এই অধিনায়ক। এখনো জাতীয় দলের হয়ে খেলার স্বপ্ন দেখেন তিনি। আশরাফুল জানালেন, '২০১৮ সালের ১৩ আগস্ট দিনটার জন্য আমি অপেক্ষায় আছি। এটা আসলে পাঁচ বছরের চেয়েও বেশি কিছু। যদিও আমি গত দুই মৌসুম ঘরোয়া ক্রিকেট খেলেছি। এবার জাতীয় দলের জন্য চেষ্টা করার ব্যাপারে আমার আর কোন বাধা রইল না। আবারও বাংলাদেশের হয়ে খেলতে পারাটা আমার সবচেয়ে বড় অর্জন হবে।'
  সর্বশেষ দুই সেশনে আশরাফুলের বলার মতো পারফর্ম এসেছে সর্বশেষ ঢাকা লিগে। যেখানে পাঁচটি সেঞ্চুরি করে সবাইকে চমকে দেন তিনি। একটি লিস্ট-এ লিগে পাঁচ বা এর চেয়ে বেশি সেঞ্চুরির আছে মাত্র একটি।
  আশরাফুলের জন্য কাঙ্ক্ষিত লক্ষ্য অর্জন করা যে সহজ নয় সেটা তিনি নিজেও জানেন। তবে বিরতির পর গত দুই মৌসুমে তার পারফরম্যান্সে কিছুটা আশাও দেখতে পারেন তিনি। গত দুই মৌসুমে তার পারফরম্যান্সের হাইলাইটস বলতে গেলে ২০১৭-১৮ মৌসুমে লিস্ট-এ'তে তার পাঁচ সেঞ্চুরি। ঢাকা প্রিমিয়ার লিগে করা তার পাঁচ সেঞ্চুরি একটি রেকর্ডও। কোন লিস্ট-এ টুর্নামেন্টে পাঁচটি সেঞ্চুরি করা দ্বিতীয় ক্রিকেটার তিনি। ২০১৫-১৬ মৌসুমে মোমেন্টাম ওয়ানডে কাপে দক্ষিণ আফ্রিকার আলভারো পিটারসন পাঁচটি সেঞ্চুরি করেছিলেন।